Metropolisiehoë geskors ná hy vrouekollega glo aanrandArgieffoto Die Ekurhuleni-metropolisie (EMPD) het vinnig opgetree teen ŉ beampte wat na bewering ŉ vrouekollega die afgelope naweek aangerand het. Hoofsupt. Wilfred Kgasago, woordvoerder van die EMPD, het Woensdag gesê die voorval, waarvan ŉ video wyd op sosiale media versprei word, het na bewering Saterdag in die Tokoza-polisiëringsgebied plaasgevind. “In die video kan ŉ mens hoor hoe die vrouebeampte pleit terwyl haar toesighouer haar na bewering fisiek aanrand en mondelings toesnou,” het Kgasago gesê. “Die metropolisie kan bevestig dat die vrou daarna ŉ saak van aanranding aanhangig gemaak het.” Volgens Kgasago het die hoof van die metropolisie Woensdagoggend die beampte kennis van ŉ drie maande lange skorsing gegee om die polisie geleentheid te gee om die voorval sonder enige steuring te ondersoek. Die beampte mag nie vir diens aanmeld voordat die ondersoek voltooi is nie. “Die metro veroordeel enige vorm van mishandeling van vroue en ander kwesbare inwoners. ŉ Behoorlike ondersoek sal so gou moontlik gedoen word sodat die nodige optrede teen die beweerde oortreder gedoen kan word,” het Kgasago bygevoeg.